Wilhelm Reich

Wilhelm Reich (24. märts 1897 Dobrzcynica, Galiitsia, Austria-Ungari (tänapäeval Lvivi oblast, Ukraina) – 3. november 1957 Lewisburg, Pennsylvania) oli Austria  psühhiaater, psühholoog ja psühhoanalüütik.

Wilhem Reich oli pärit assimileerunud juudi perekonnast. Ta emakeel oli saksa keel. Reich kasvas üles Bukoviinas, kus ta isa pidas suurt talu. Ta sai hariduse koduõppe teel. Reichi ema sooritas 1910. aastal enesetapu, kui ta mees sai teada, et tal oli suhe ühe koduõpetajaga. Reichi isa suri 1914. aastal tuberkuloosi ja ta pidi kooli kõrvalt talupidamisega tegelema. Kui puhkes Esimene maailmasõda ja Vene väed tungisid Bukoviinasse, siis oli Reich sunnitud põgenema. 1915. astus ta Austria-Ungari armeesse ja sõdis Itaalia rindel.Wilhelm Reich (1897–1957) Ukrainian Jewish Encounter. Vaadatud 25. märtsil 2024

Pärast sõja lõppus astus ta Viini Ülikooli, kus õppis ühe semestri õigusteadust ja seejärel meditsiini.Orpanit - Energie der neuen Zeit Orpanit. Vaadatud 25. märtsil 2024 Ülikooli lõpetas ta 1922. aasta juulis. Reich alustas oma psühhoanalüütilise ja psühhiaatrilise erapraksisega 1922. aastal. Ta oli esimene kliiniline assistent Freudi psühhoanalüütilises polikliinikus Viinis (dr. Edward Hitschmanni juhendamisel) aastatel 1922–1928, polikliiniku asedirektor 1928–1930 ja sama asutuse psühhoanalüütilise teraapia seminari direktor. Viini Psühhoanalüütilise Instituudi õppejõuna pidas ta loenguid aastatel 1924–1930.BIOGRAPHY OF WILHELM REICH Wilhelm Reich Museum. Vaadatud 25. märtsil 2024

1930. aastal kolis Reich Berliini, kus ta 1931. aastal asutas Saksa Proletaarse Seksuaalpoliitika Liidu (Deutsche Reichsverband für Proletarische Sexualpolitik, SEXPOL). 1933. aastal põgenes Reich pärast natsionaalsotsialistide võimuletulekut Taani.Olivia Laing: Wilhelm Reich: the strange, prescient sexologist who sought to set us free The Guardian, 17. aprill 2021Ulrich Gutmair: Die Angst vor der Liebe taz, 20. veebruar 2020 Aastatel 1935–1939 elas ta Oslos.Dirk Marivoet: Wilhelm Reich: The person, his work and his significance for contemporary psychotherapy. A short introduction International Institute for Bodymind Integration, 4. juuli 2020

Ta arendas välja psühhoanalüüsi koolkonna, mis keskendus mitte üksikutele neurootilistele sümptomitele vaid karakteri tervikstruktuurile. Suur osa tema tuntusest põhineb "orgonoomial", pseudoteadusel, mis üritas mõõta kosmilist energiat – orgooni, mis Reichi arvates inimese närvisüsteemis ringles.

Ta propageeris vaba seksi ja seksuaalharidust, mille sidus erinevatel viisidel poliitikaga. Näiteks väitis ta teoses "Fašismi massipsühholoogia" ("Die Massenpsychologie des Faschismus"), et fašismi esilekerkimine oli seotud seksuaalse repressiooniga.

 Teoseid 

 Suguküpsus, abstinents ja abielumoraal. Kodanliku seksuaalreformi kriitika. (Geschlechtsreife, Enthaltsamkeit, Ehemoral. Eine Kritik der bürgerlichen Sexualreform. Wien: Münster-Verlag, 1930, 182 lk.) – Kokkuvõte: Sotsiaalsed nõudmised ja seksuaalne reaalsus tekitavad puberteedieas konflikte, mida kodanlik seksuaalharidus ei suuda lahendada.

 Seksuaalmoraali pealetung. Seksuaalmajanduse ajaloost. (Der Einbruch der Sexualmoral. Zur Geschichte der sexuellen Ökonomie. Berlin, Leipzig, Wien: Verlag für Sexualpolitik, 1932, XVI + 137 lk.) – Kokkuvõte: Matriarhaalses ühiskonnas polnud neuroose ega perversioone. Patriarhaat aga tekitas abielu ja majanduslikud suhted, mis viisid negatiivse moraali ülekaaluni.

 Noorsoo seksuaalne võitlus. (Der sexuelle Kampf der Jugend. Berlin: Verlag für Sexualpolitik, 1932, VIII + 152 lk.) – Kokkuvõte: Noortel on õigus seksuaalseteks rõõmudeks, kuid seda takistab kapitalistlik ühiskond.

 Vaata ka 

 The Century of the Self

 Viited 

Kategooria:Austria psühholoogid
Kategooria:Psühhiaatrid
Kategooria:Viini Ülikooli vilistlased
Kategooria:Sündinud 1897
Kategooria:Surnud 1957